Diari Oficial de la Generalitat Valenciana


Sumari del DOGV 4784, del 28-06-2004 (2004/6650)

RESOLUCIÓ de 16 de juny de 2004, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en el marc del Programa d'Alta Especialització en Tecnologies Industrials.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4784

Data del DOGV
:   28-06-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/6650


Data del document
:   16-06-2004

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Descriptors 

:   * indústria metal·lúrgica
    * indústria mecànica
    * suport econòmic
    * investigació industrial
    * indústria del moble
    * indústria tèxtil
    * recerca i desenvolupament
    * modernització industrial
    * indústria del calçat
    * centre d'investigació
    * indústria de la construcció
    * indústria del joguet
    * indústria agroalimentària
    * transferència de tecnologia
    * personal d'investigació
    * indústria del fred
    * ajuda pública

RESOLUCIÓ de 16 de juny de 2004, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en el marc del Programa d'Alta Especialització en Tecnologies Industrials. [2004/6650]
  
La producció industrial valenciana es caracteritza pel predomini dels sectors de béns de consum tradicionals entre els quals es troben activitats com calçat, productes ceràmics, tèxtils, fusta i moble, joguet, productes ceràmics, indústria alimentària, i indústria metall-mecànica, principalment. Els sectors industrials en general, com a activitats especialment obertes als fluxos internacionals de comerç, afronten en els últims anys la competència de nous països en procés d'industrialització que competixen fonamentalment atenent al factor preu. Això requerix l'adopció d'estratègies innovadores per part de les empreses valencianes que porten a la incorporació d'un major valor afegit tant als processos de disseny i producció com de comercialització.
  
La mateixa caracterització del teixit industrial valencià, basat majoritàriament en petites i mitjanes empreses, representa determinades limitacions en la disponibilitat de recursos, especialment quant a capital humà altament qualificat, per a mantenir un continu procés innovador que garantisca adequats nivells de competitivitat de les empreses i productes industrials. No obstant això, l'existència específica d'una àmplia xarxa de centres tecnològics sectorials a la Comunitat Valenciana, que treballen en estreta col·laboració amb les empreses, permet agilitar la posada en marxa d'accions innovadores, amb un important efecte demostració en el conjunt d'empreses de cadascun dels sectors.
  
La Generalitat Valenciana assumix entre les seues prioritats d'acció en matèria de política industrial el suport als sectors industrials tradicionals mitjançant la incorporació de noves tecnologies i noves línies de producció que afavorisquen la seua competitivitat i diversificació en el marc d'una adequada estratègia de futur. Esta política troba el seu suport, d'altra banda, en el Programa Operatiu Integrat de la Comunitat Valenciana 2000-2006 en el qual s'articulen, pel que fa a l'àmbit industrial i el suport a la I+D+I, un conjunt de mesures per a potenciar la innovació en les empreses, així com l'adaptabilitat i l'aprenentatge permanents dels treballadors del sector industrial, sent l'IMPIVA, com a ens públic de la Generalitat Valenciana, l'encarregat de desenrotllar la política de promoció industrial per a les petites i mitjanes empreses.
  
En este context, el Programa d'Alta Especialització en Tecnologies Industrials 2004-2007 promou l'especialització d'experts en noves tecnologies i noves línies de producte, per a la seua immediata incorporació en el desenrotllament estratègic dels sectors industrials tradicionals.
  
Les accions d'este programa s'estructuraran en tres eixos principals de suport:
  
\* L'establiment de línies de col·laboració entre centres tecnològics de la Comunitat Valenciana i altres centres de referència en l'àmbit internacional.
  
\* La formació d'especialistes de la Comunitat Valenciana en àmbits cientificotècnics d'interés estratègic per a la modernització i diversificació dels sectors tradicionals de la indústria valenciana en un sentit que incorpore major contingut tecnològic.
  
\* La transferència, mitjançant concurs del personal especialitzat a través d'este programa, de coneixements i recursos d'I+D+I des dels centres d'investigació al sector productiu, per a aconseguir l'aplicació directa en la indústria dels coneixements adquirits.
  
El Programa d'Alta Especialització en Tecnologies Industrials es planteja com una acció prioritària en el marc del cofinançament de la Generalitat Valenciana amb el Fons Social Europeu (FSE), en l'eix de societat del coneixement, per a donar suport a la inversió en capital humà en l'àmbit de la investigació, la ciència i la tecnologia i la transferència de coneixement.
  
Per tot això, resolc:
  
Article 1. Objecte i àmbit
  
És objecte de la present resolució convocar les ajudes de l'IMPIVA dirigides a l'especialització de tecnòlegs en centres de reconegut prestigi nacionals i internacionals, per a la seua qualificació en l'àmbit de les noves tecnologies en els sectors industrials tradicionals, a fi d'incrementar i enfortir la I+D+I i la diversificació industrial a la Comunitat Valenciana.
  
Article 2. Marc normatiu
  
Les ajudes objecte de la present resolució es concediran d'acord amb el que s'ha establit en l'Orde de 21 de desembre de 2000, de la Conselleria d'Indústria i Comerç, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).
  
Article 3. Línies pressupostàries
  
El pressupost total d'esta convocatòria és de 910.000,00 euros corresponent al present exercici un import màxim de 283.500,00 euros consignat en el pressupost de l'IMPIVA de 2004 a càrrec de la línia pressupostària T4653000 «Societat del coneixement i la Informació I+D+i», la resta del pressupost quedarà condicionada a la disponibilitat pressupostària de 2005.
  
Article 4. Beneficiaris
  
1. Podran acollir-se a estes ajudes els centres tecnològics dels següents sectors industrials tradicionals de la Comunitat Valenciana: agroalimentari, ceràmic, calçat, fusta-moble, metal·lomecànic, joguet i tèxtil.
  
2. Els beneficiaris tindran la seua seu social a la Comunitat Valenciana, havent d'implementar en el dit territori els projectes objecte d'ajuda.
  
3. El compliment de les condicions per a ser beneficiari haurà de mantenir-se, com a mínim, fins al moment del pagament de la subvenció.
  
Article 5. Actuacions susceptibles de suport
  
Es donarà suport a l'especialització en noves tecnologies i/o l'establiment de noves línies d'investigació aplicada de tecnologies existents, en els sectors industrials tradicionals de la Comunitat Valenciana, per personal investigador propi o de nova contractació dels centres tecnològics sectorials d'esta Comunitat, mitjançant estades en centres o organismes d'alta tecnologia en l'àmbit internacional.
  
Els centres tecnològics de destinació, hauran de respondre a alguna de les tipologies següents:
  
\* Organismes internacionals de ciència i tecnologia.
  
\* Departaments d'I+D+I d'empreses i/o universitats d'àmbit internacional.
  
Excepcionalment podran ser centres de destinació aquells que sent d'àmbit nacional siguen centres de referència internacional en els seus respectius sectors.
  
El perfil dels tecnòlegs que desenvoluparan els projectes d'especialització industrial serà el de titulat universitari, de grau mitjà o superior i/o doctor, amb una experiència mínima demostrable de dos anys en I+D+I en àrees rellevants per a les activitats objecte d'esta actuació. El nombre màxim de tecnòlegs per projecte d'especialització serà de tres, al llarg de la mateixa convocatòria.
  
El Centre Tecnològic presentarà una Sol·licitud i Memòria Tècnica per cada projecte d'interés prioritari per al desenrotllament estratègic del sector. La dita memòria contindrà la descripció del projecte, el perfil professional i el programa d'especialització que desenvoluparan els tecnòlegs en cadascun dels centres de destinació, així com una detallada planificació del projecte i del seu pressupost.
  
El Centre Tecnològic especificarà així mateix la seua previsió per a l'adequada implementació i difusió dels resultats obtinguts en el marc del projecte, en el corresponent sector industrial valencià. Ambdues fases, especialització i implementació, es consideren parts inseparables i imprescindibles de cada projecte.
  
En cas de contractació de nous tecnòlegs, el Centre Tecnològic haurà de justificar-la en el termini màxim de 20 dies hàbils des de la notificació de la concessió de l'ajuda per l'IMPIVA.
  
Article 6. Durada
  
Cada projecte podrà tenir una durada màxima de tres anys. El període d'especialització es desenvoluparà durant els dos primers anys. El tercer any correspondrà exclusivament a la fase d'implementació, en el corresponent sector industrial valencià, dels coneixements adquirits
  
Si el desenrotllament del projecte ho requerira, el període d'especialització en el centre de destinació durant els dos primers anys, podria alternar-se amb estades al mateix Centre Tecnològic, considerant-se estes com l'inici de la fase d'implementació. En este cas, les estades d'especialització a centres tecnològics d'àmbit internacional hauran de tenir una duració mínima de tres mesos consecutius.
  
En el cas de tecnòleg de nova contractació, el període d'especialització podrà iniciar-se amb una estada breu al Centre Tecnològic per a la seua adaptació i/o actualització sectorial.
  
S'establirà una convocatòria anual per a aprovar els projectes corresponents a cada exercici pressupostari.
  
Article 7. Tipus d'ajuda
  
Subvenció a fons perdut de fins al 100% dels costos elegibles, amb els següents imports màxims:
  
\* Dotació anual màxima per tecnòleg en període especialització: 49.000 € /any
  
Inclou les despeses de personal així com les despeses per estada i desplaçament, durant els períodes d'especialització.
  
\* Dotació anual màxima per tecnòleg en període implementació: 20.000 € /any
  
\* Despeses anuals per formació i gestió en centres: 16.000 € /any
  
Article 8. Costos subvencionables
  
\* Servicis externs
  
Despeses derivades de la selecció del tecnòleg i si és procedent, costos de publicitat.
  
Despeses derivades de la investigació al centre de destinació, altres despeses per accions formatives que es realitzen durant l'estada en l'estranger (jornades, seminaris o participació en congressos)
  
Despeses derivades de la selecció del tecnòleg i si és procedent, costos de publicitat.
  
\* Recursos humans (personal propi)
  
Despeses de personal: incloent el salari, les càrregues socials, la quota empresarial a la Seguretat Social i els complements per desplaçament.
  
\* Altres
  
Despeses del Centre Tecnològic per seguiment i avaluació del programa d'especialització.
  
Article 9. Sol·licitud d'ajuda
  
S'haurà de presentar una sol·licitud normalitzada per a cada projecte d'especialització tecnològica proposat, utilitzant el programa informàtic disponible en la pàgina web de l'IMPIVA, www.impiva.es.
  
Article 10. Documentació que ha d'acompanyar a l'imprés de sol·licitud
  
1. La sol·licitud d'ajuda haurà d'anar acompanyada de la memòria tècnica del projecte segons model facilitat per l'IMPIVA i disponible en la seua pàgina web.
  
2. Quant a la documentació relativa a la personalitat jurídica del sol·licitant, l'IMPIVA obtindrà la informació mitjançant la seua consulta al Registre Públic corresponent. En el cas que no siga possible la seua obtenció, l'IMPIVA es reserva el dret a requerir-la directament al sol·licitant, qui haurà d'aportar la documentació sol·licitada.
  
Article 11. Termini de presentació de sol·licituds
  
El termini de presentació de sol·licituds començarà l'endemà de la publicació d'esta convocatòria en el DOGV i finalitzarà el dia 20 de juliol de 2004.
  
Article 12. Lloc de presentació de sol·licituds
  
1. La sol·licitud i la documentació annexa podrà presentar-se en qualsevol de les seus de l'IMPIVA indicades a continuació en horari de 09.00 a 14.00 hores, de dilluns a divendres:
  
- IMPIVA Alacant: Av. Esportistes Germans Torres, s/n. 03777 L'Albufereta (Alacant)
  
- IMPIVA Castelló: Av. del Mar, s/n. 12705 Castelló
  
- IMPIVA València: Plaça de l'Ajuntament, 6. 46632 València
  
També podrà presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.
  
Article 13. Resolució de la concessió d'ajudes
  
El President de l'IMPIVA procedirà a l'adjudicació de les ajudes mitjançant resolució o per mitjà de la subscripció del corresponent conveni, fixant expressament la quantia, i incorporant, si és procedent, les condicions i obligacions a què haja de subjectar-se el beneficiari.
  
La resolució dictada pel President posarà fi a la via administrativa, i el seu contingut serà notificat de forma individualitzada a cada interessat.
  
Article 14. Obligacions dels beneficiaris
  
Seran obligacions del beneficiari:
  
a) Realitzar l'activitat objecte de la subvenció i acreditar la seua realització en la forma i ladata fixades en la notificació de l'ajuda o en el conveni de col·laboració. L'acreditació de les despeses es realitzarà mitjançant la presentació de justificants de despesa i pagament en la proporció que s'indique en la notificació o conveni.
  
b) Complir amb els períodes d'especialització i implementació previstos en la memòria tècnica del projecte, excepte excepcions que hauran de ser motivades pel Centre Tecnològic i acceptades expressament per l'IMPIVA.
  
c) Respondre de la veracitat dels documents aportats.
  
d) Trobar-se al corrent de les obligacions tributàries i enfront de la Seguretat Social en el moment de la concessió de l'ajuda, circumstància que podrà acreditar-se autoritzant l'IMPIVA a l'obtenció dels corresponents certificats o bé mitjançant la presentació pel beneficiari de dits certificats en la forma i el termini establits per l'IMPIVA. En el primer cas, l'IMPIVA es reserva el dret a requerir directament als beneficiaris la presentació de dits certificats.
  
e) Sotmetre's a les actuacions de comprovació i verificació de l'activitat subvencionada efectuades per l'IMPIVA o altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
f) Comunicar a l'IMPIVA la sol·licitud o obtenció d'altres ajudes per a la mateixa finalitat procedents de qualssevol altres administracions o ens públics, tot indicant el percentatge i la quantia de l'ajuda.
  
g) Actualitzar la documentació presentada que haguera sofrit alguna modificació i comunicar a l'IMPIVA qualsevol modificació del projecte amb anterioritat a la seua execució.
  
h) Efectuar quantes mesures d'informació i publicitat establisca la normativa europea respecte a les activitats en què intervinguen els Fons Estructurals o altres Fons.
  
i) Prestar servicis a preus de mercat i no mamprendre activitats econòmiques que repercutisquen en tercers, de manera que falsegen o puguen falsejar la competència.
  
j) Complir amb totes les obligacions que s'establixen en l'Orde de 21 de desembre de 2000, de la Conselleria d'Indústria i Comerç, sobre concessió d'ajudes per IMPIVA, i qualssevol altres que es deriven de la present resolució.
  
L'incompliment de qualsevol d'estes obligacions podrà donar lloc a la revocació, i si és procedent al reintegrament de les ajudes percebudes i a l'exigència de l'interés de demora des del moment del pagament de la subvenció.
  
Article 15. Justificació de despeses
  
1. Les factures presentades per a la justificació dels projectes hauran de complir el que s'ha disposat pel Reial Decret 1496/2003, de 28 de novembre i la resta de normativa vigent. Les despeses de personal s'acreditaran mitjançant la presentació de nòmines i documents de valor equivalent.
  
2. Només seran tinguts en compte els justificants emesos a partir de la data de la publicació de la present convocatòria.
  
3. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'IMPIVA. S'entén per empreses o entitats vinculades aquelles en què el beneficiari puga exercir, directa o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat, directament o indirectament, amb relació a una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa.
  
4. La justificació de l'ajuda haurà de realitzar-se d'acord amb les instruccions aprovades per resolució del director general de l'IMPIVA les quals seran notificades al beneficiari.
  
Article 16. Pagament de les ajudes
  
L'IMPIVA procedirà al pagament de l'ajuda una vegada el beneficiari haja executat el projecte i sempre que haja complit les obligacions exigibles.
  
Podrà anticipar-se el pagament de l'ajuda després de la presentació prèvia pel beneficiari d'aval bancari per la quantia anticipada, constituït d'acord amb la normativa vigent, als serveis territorials de la Conselleria d'Economia, Hisenda i Ocupació de la Generalitat Valenciana.
  
Els percentatges d'ajuda anticipada podran ser del 100% per a les transferències corrents, sense perjuí de les excepcions al règim general que pogueren establir-se en la corresponent Llei de Pressupostos de la Generalitat Valenciana.
  
DISPOSICIÓ ADDICIONAL
  
Les ajudes descrites compten amb finançament del Fons Social Europeu (FSE) a través del Programa Operatiu Integrat de la Comunitat Valenciana 2000-2006, així com d'altres possibles fons, tot sent d'aplicació les disposicions que els regulen.
  
DISPOSICIÓ FINAL
  
Es faculta el director general de l'IMPIVA per a dictar les resolucions necessàries per al desenrotllament, eficàcia i execució de la present convocatòria.